
BELGIA

Legea privind securitatea civilă prevede că aceasta cuprinde toate măsurile şi resursele necesare pentru îndeplinirea responsabilităţilor legale privind salvarea vieţilor oamenilor, protejarea proprietăţilor şi a spaţiului lor de viaţă
.

Pentru îndeplinirea misiunilor stabilite, autoritatea federală are la dispoziţie unităţi operaţionale de protecţie civilă, Centrul federal de instruire pentru serviciile de urgenţă, Centrul federal de informaţii pentru siguranţă publică, alte servicii generale cu profil medical, psiho-social, de salvare, inspecţie, etc.

Prin lege au fost create zone de ajutor şi salvare, care sunt compuse dintr-o reţea de unităţi al căror număr şi poziţie sunt determinate pe baza analizei de risc. Regele stabileşte prin decret conţinutul şi condiţiile minimale ale analizei de risc. Aceste unităţi pot desfăşura activităţi în comun sau separat, ţinând cont de principiul care impune acordarea cât mai rapidă a unui ajutor adecvat.

Regele stabileşte măsurile care trebuie luate în domeniul securităţii civile. Acestea pot include:

1. stabilirea unui program de măsuri de siguranţă publică care urmează să fie aplicate de către fiecare locuitor;

2. măsurile referitoare la identificarea riscurilor, crearea unui inventar de risc ce se poate regăsi pe teritoriul naţional şi trebuie luat în considerare de unităţile competente în contextul planificărilor de urgenţă;

3. măsurile referitoare la management, coordonare, sprijin sau suport interdepartamental şi multidisciplinar în situaţii de urgenţă;

4. gestionarea resurselor de apă ale municipalităţilor.

Pentru îndeplinirea sarcinilor impuse de lege, provinciile, regiunile şi municipiile trebuie să asigure terenurile, spaţiile, mobilierul, accesoriile, precum şi formarea personalului care desfăşoară misiunile legate de securitatea civilă.

Sarcinile generale ale serviciilor de securitate civilă operaţionale sunt:

- salvarea oamenilor şi acordarea de asistenţă pentru persoanele aflate în situaţii periculoase şi protecţia proprietăţii lor;

- acordarea de asistenţă medicală de urgenţă;

- lupta împotriva incendiilor şi exploziilor, precum şi înlăturarea consecinţelor apărute;

- lupta împotriva poluării şi eliberării de substanţe periculoase, inclusiv substanţe radioactive şi radiaţii ionizante;

- acordarea de sprijin logistic.

O parte integrantă a sarcinilor menţionate mai sus priveşte prognozarea, prevenirea, pregătirea, execuţia şi evaluarea. Acestea conţin:

- măsuri pentru identificarea şi analiza riscurilor;

- măsuri pentru limitarea riscurilor sau minimizarea efectelor lor;

- analiza consecinţelor aplicării măsurilor stabilite;

- aplicarea concretă a măsurilor la apariţia situaţiei de urgenţă;

- analiza intervenţiei şi stabilirea unor concluzii pentru îmbunătăţirea măsurilor ce trebuie luate în cazul altor evenimente.

Zonele de ajutor sunt împărţite în categorii pe baza următorilor parametri:

1. populaţia din zonă;

2. numărul de locuri de muncă din zonă;

3. numărul de personal operaţional existent.

În fiecare provincie funcţionează un comitet consultativ al zonei de ajutor şi salvare, care este format din primarii tuturor localităţilor din regiune şi este prezidat de guvernatorul provincial. De asemenea, la nivel naţional funcţionează un comitet consultativ format din guvernatorii provinciilor, un reprezentant desemnat de către Uniunea oraşelor şi municipiilor din Valonia, un reprezentant desemnat de către Uniunea din Flandra şi o delegaţie a Parlamentului Federal. Acesta este prezidat de guvernatorul provincial cu cea mai mare vechime în funcţia de guvernator. 

Fiecare zonă îşi stabileşte o politică de securitate civilă multi-anuală, care ia în considerare situaţia existentă la nivel local şi analiza de risc. Acest program este stabilit pentru o perioadă de şase ani, fiind aprobat de comitetele consultative.

Bugetul zonei este întocmit de un colegiu zonal şi aprobat de comitet, în conformitate cu standardele bugetare minimale stabilite prin decret regal.

Personalul care îşi desfăşoară activitatea în zona operaţională este compus din:

- pompieri profesionişti;

- pompieri voluntari;

- asistenţi medicali specializaţi; 

- asistenţi medicali voluntari.

DANEMARCA
• Agenţia pentru managementul situaţiilor de urgenţă are ca principale domenii de activitate:

- asistenţa la nivel naţional;

- asistenţa la nivel internaţional;

- intervenţiile de urgenţă;

- antrenarea structurilor implicate în acţiunile specifice;

- prevenirea incendiilor;

- dezvoltarea planurilor aplicabile în situaţiile de urgenţă.

Agenţia pentru managementul situaţiilor de urgenţă are în structurile sale peste 1.500 de angajaţi, recruţi şi voluntari, precum şi echipamente şi vehicule distribuite în 6 departamente aflate pe teritoriul ţării.

Cadrul de acţiune al Agenţiei este stabilit prin consultări cu reprezentanaţi ai Ministerului Apărării. 

• Ministrul Apărării este autoritatea administrativă supremă pentru situaţiile de urgenţă la nivel naţional. Acesta poate autoriza Agenţia de a exercita supravegherea teritoriului ţării şi de a alerta serviciile de urgenţă atunci când situaţia o impune. 

Ministerul stabileşte normele de organizare a serviciilor de urgenţă în caz de accidente la instalaţiile nucleare, inclusiv distribuirea sarcinilor şi modul de cooperare dintre structurile existente la nivel naţional şi cele municipale. 

Ministerul Apărării poate încheia acorduri cu asociaţii, organizaţii şi persoane fizice pentru acordarea de asistenţă în îndeplinirea sarcinilor stabilite în cadrul managementului naţional pentru situaţii de urgenţă.

La nivel municipal, responsabilitatea o poartă consiliului local. Acesta trebuie să numească o comisie de urgenţă care să preia conducerea directă a serviciilor de urgenţă. Consiliul local poate decide ca gestionarea imediată a sarcinilor, în cadrul stabilit de lege pentru astfel de situaţii, să revină membrilor consiliului local, sub coordonarea primarului. 

Comisia trebuie să ofere asistenţă de specialitate pentru situaţiile în care există răniţi, bunuri distruse sau alte dezastre, inclusiv în cazul actelor de război, în special prin intermediul Serviciului de salvare şi de stingere a incendiilor, care funcţionează la nivel municipal. Ministerul apărării poate decide cooperarea dintre structurile existente la nivelul municipalităţilor, dacă se consideră necesar, şi poate stabili norme privind alocarea costurilor între stat şi municipalităţile în cauză.

Ministerele, conform încadrării în cadrul Planului naţional de întreţinere şi funcţionare a societăţii în caz de accidente şi dezastre, inclusiv acte de război, trebuie să ofere sprijin pentru Ministerul apărării, care coordonează planificarea resurselor sectorului civil. 

Consiliul municipal trebuie să-şi stabilească planul general pentru intervenţii de urgenţă la nivelul de competenţă. Într-un mod similar, Consiliul regional trebuie să elaboreze un plan cuprinzător pentru nivelul său de competenţă. Aceste planuri trebuie revizuite periodic şi prezentate Agenţiei de management pentru situaţii de urgenţă.

Legislaţia daneză care reglementează activitatea de salvare cuprinde următoarele acte normative: Legea privind serviciul naţional; Legea privind protecţia civilă; Legea privind stingerea incendiilor; Legea privind transportul structurilor civile şi militare de apărare; Legea privind guvernarea locală, din 1991.

Potrivit prevederilor legale, au fost create unităţi mecanizate capabile să realizeze operaţiuni de căutare-salvare la sute de kilometri distanţă de bazele lor. Personalul acestor structuri este alcătuit din persoane care îndeplinesc un serviciu pe o perioadă de 10 luni, devenind cadre ale Serviciului de protecţie civilă. Acestea îndeplinesc acţiuni de căutare-salvare, de curăţare a teritoriilor în urma dezastrelor naturale sau a accidentelor, de stingere a incendiilor, precum şi servicii medicale. Personalul unităţilor mobile este instruit să participe de la acţiuni clasice de acordare a primului ajutor, până la intervenţii în caz de accident nuclear. După încheierea serviciului activ, fiecare persoană care a fost recrutată rămâne subiect de mobilizare în unitatea mobilă unde a fost formată, participând la exerciţii periodice sau la rezolvarea unor situaţii de urgenţă. Unităţile mobile daneze reprezintă unul dintre cele mai originale şi eficiente structuri de protecţie civilă din Europa.

• Structurile municipale de salvare-căutare în situaţii de urgenţă intră sub autoritatea consiliilor municipale. Municipalităţile care coordonează operaţiunile de salvare au o comisie de control, aflată în subordinea comisiei consiliului municipal. Ministerul poate decide dacă municipalităţile sunt în măsură să desfăşoare acţiuni de salvare sau este nevoie de sprijinul altor structuri în situaţii deosebite şi stabileşte regulile de acţiune, precum şi distribuţia cheltuielilor. 

În situaţie de pace, operaţiunile extinse de căutare-salvare în situaţii de urgenţă vor fi conduse de o singură persoană desemnată, care va coordona toate măsurile necesare pentru avertizarea, evacuarea şi salvarea populaţiei. Ministerul apărării sau consiliul municipal pot solicita sprijinul altei municipalităţi pentru desfăşurarea unei operaţiuni de salvare. 

În misiunile de salvare se pot folosi mijloace de transport, utilaje şi echipamente aparţinând organizaţiilor publice sau persoanelor fizice. Acestea vor fi despăgubite de municipalitate, în cazul deteriorării echipamentelor. În anumite circumstanţe, în cazul operaţiunilor de salvare poate fi încălcată proprietatea privată pentru îndeplinirea operaţiunii. Orice pagubă produsă unei proprietăţi private în timpul unei operaţiuni de salvare va fi despăgubită din fondurile municipalităţii. Planificarea şi coordonarea misiunilor de salvare este realizată de Ministerul apărării, consiliile municipale fiind responsabile de punerea în aplicare a planurilor. Ministerele pot solicita autorităţilor publice şi private, întreprinderilor şi instituţiilor să acorde asistenţă în planificarea şi implementarea sarcinilor privind acţiunile de căutare-salvare.

Ministerul de resort poate solicita firmelor sau instituţiilor publice şi private din sfera proprie de activitate să ia măsurile necesare pentru a putea oferi mărfurile şi serviciile necesare pentru rezovarea sarcinilor specifice unor operaţiuni de protecţie civilă. Potrivit reglementărilor, firmele şi instituţiile vor primi compensaţii financiare din partea Guvernului pentru activitatea prestată. Compensaţiile pentru pierderi vor fi stabilite de comun acord cu Ministerul apărării. În situaţii de criză se va ţine seama de prevederile legii concurenţei, o firmă neputând fi pusă într-o situaţie privilegiată faţă de alta.

Organizarea operaţiunilor de salvare în perioadă de criză sau de război face parte din atribuţiile Ministerului apărării, care va lua măsuri privind:

- organizarea operaţiunilor de salvare;

- împărţirea teritoriului ţării între structurile civile de salvare, stabilirea sarcinilor şi asigurarea managementului operaţiunilor;

- repartizarea sarcinilor şi asigurarea cooperării între structurile naţionale de salvare, cele municipale şi autorităţile medicale responsabile.

Structurile locale de salvare răspund în faţa şefului Poliţiei. În perioadă de criză sau de război, şeful Poliţiei răspunde de:

- avertizarea şi evacuarea populaţiei civile;

- închiderea zonelor afectate;

- inspectarea zonelor pentru punerea în aplicare a celor mai bune măsuri de salvare;

- alte operaţiuni stabilite împreună cu Ministerul Justiţiei.

Fiecare minister va stabili o structură administrativă care va avea competenţe în coordonarea acţiunilor de salvare.

De asemenea, Ministerul apărării va întocmi un set de reguli privind:

- zonele de depozitare, instalaţiile şi utilizatorii de produse explozibile şi inflamabile lichide, solide şi gazoase, care pot avea consecinţe negative asupra populaţiei, în caz de explozie;

- situaţiile de camuflaj, în caz de război;

- măsuri privind prevenirea incendiilor şi reducerea riscului de producere a lor;

- limitarea consecinţelor în caz de accident nuclear.

Consiliile municipale vor stabili zonele şi clădirile care vor fi utilizate pentru utilizarea materialelor inflamabile şi explozibile, pentru a se reduce riscul unor accidente grave în situaţii de criză sau de război. De asemenea, consiliile vor decide zonele şi clădirile unde vor fi depuse marile valori ale ţării, care nu pot fi afectate de un dezastru.

Un consiliu municipal poate solicita autorităţilor publice, firmelor şi instituţiilor publice sau private să-şi asigure protecţia în perioade de criză şi de război. Cheltuielile necesare în acest scop vor fi suportate de Consiliul municipal.

Ministerul apărării poate solicita exproprierea proprietăţii private, inclusiv a mijloacelor de transport, pentru situaţii de salvare. În aceste situaţii, statul preia titlul de proprietate sau dreptul de folosinţă, sau poate impune restricţii în folosirea unui bun pe perioada crizei sau a stării de război, fără a fi necesară hotărârea unei Curţi de justiţie. Compensaţiile pentru bunurile expropriate se acordă potrivit prevederilor legii.

Conform legii, orice persoană care descoperă un incendiu sau circumstanţe care indică un pericol iminent trebuie să avertizeze populaţia şi să anunţe structurile de salvare. Orice persoană trebuie să ofere sprijin la solicitarea structurilor de intervenţie şi salvare în situaţii de incendiu.

În cazurile de evacuare, populaţia trebuie să se deplaseze în zonele indicate, orice pierderi şi distrugeri suferite în aceste situaţii fiind despăgubite.

Dacă circumstanţele necesită impunerea unor măsuri de camuflaj, toate persoanele trebuie să respecte aceste decizii, cheltuielile necesare pentru punerea în aplicare a măsurilor fiind suportate de instituţia care a emis ordinul.

Toate structurile statului, inclusiv Agenţia pentru managementul situaţiilor de urgenţă, vor oferi informaţii privind măsurile impuse de operaţiunile de salvare. Companiile de telecomunicaţii vor sprijini aceste demersuri în colaborare cu Ministerul Comunicaţiilor.

Ministerul apărării va decide structurile de intervenţie care vor participa la operaţiunile de salvare. În situaţii de criză sau război, personalul structurilor implicate nu poate demisiona şi nu se poate pensiona, decât dacă a împlinit vârsta de 67 de ani. Ministerul va stabili modalităţile prin care, la acţiuni de acest tip, pot participa voluntari, cheltuielile pentru pregătirea şi deplasarea acestora fiind suportate de municipalităţi şi Guvern. De asemenea, ministerul va stabili numărul de persoane recrutate, care este necesar pentru operaţiunile de salvare şi va dispune în privinţa organizării structurilor formate din recruţi. Din structurile de salvare poate face parte orice persoană care locuieşte pe teritoriul ţării şi a împlinit vârsta de 16 ani.

Orice persoană care, în perioadă de criză sau de război, nu a respectat acordurile internaţionale semnate de Danemarca şi a încălcat deciziile serviciilor de salvare poate fi pedepsită cu închisoarea de până la 12 ani. Portul ilegal de uniformă se pedepseşte conform prevederilor Codului penal.

Franţa 

În contexul actual, securitatea civilă a cetăţenilor este cea mai importantă chestiune aflată pe ordinea de zi a Guvernului francez. 

• Direcţia generală pentru securitate civilă şi gestionarea crizelor are în compunere următoarele structuri
:

- inspecţia pentru apărare şi securitate civilă;

- brigada de pompieri;

- direcţia pentru planificarea şi gestionarea crizelor;

- sub-direcţia pentru capabilităţi naţionale.

Flota pentru securitate civilă constă din 26 de aeronave şi 39 de elicoptere, care sunt controlate şi administrate de circa 460 de persoane, din care două treimi sunt piloţi şi ingineri de zbor. Flota dispune de 23 de baze în Franţa continentală şi în străinătate.

Elicopterele au în responsabilitate transportul medical şi lupta împotriva incendiilor de pădure. De asemenea, flota desfăşoară activităţi de recunoaştere specifice poliţiei, de prevenire şi de asistenţă tehnică. 

Flotila de avioane cuprinde patru tipuri de aeronave adaptate pentru lupta împotriva incendiilor, transportul persoanelor şi mărfurilor în caz de catastrofe naturale sau industriale.

Ordonanţa nr. 2012-351 din 12 martie 2012 privind partea legislativă a Codului de Securitate Internă a modificat Legea nr 2004-811 din 13 august 2004 privind modernizarea securităţii civile, fiind schimbate o serie de denumiri şi atribuţii ale unor structuri cu atribuţii în domeniu.

• Directoratul pentru Operaţiuni de Urgenţă (DDSC) colaborează cu oficiali ai statului care au atribuţii în domeniul apărării şi securităţii, având acces la informaţiile oferite de Sistemul Naţional de Securitate. DDSC cuprinde 2.470 de angajaţi, specializaţi pe domenii de lucru, ce coordonează activitatea a peste 240.000 de persoane care lucrează în sistemul de căutare-salvare, în special pompieri şi voluntari. Indiferent de natura situaţiei apărute, grupele de lucru se află în subordinea Prefectului.

Directorul DDSC coordonează Departamentul în privinţa următoarelor aspecte: 

- pregătirea, coordonarea şi implementarea măsurilor de apărare civilă, protecţia populaţiei, prevenirea situaţiilor periculoase şi planificarea măsurilor care trebuie luate în cazuri de urgenţă;

- acţiuni de urgenţă pentru asigurarea securităţii persoanelor şi bunurilor în perioadă de criză;

- repartizarea resurselor necesare intervenţiilor;

- promovarea informaţiilor privind securitatea civilă şi antrenarea serviciilor de pompieri.

• Inspectoratul pentru Operaţiuni de Urgenţă asigură inspecţia tuturor departamentelor. Poate propune măsuri specifice de creştere a eficienţei, în ceea ce priveşte organizarea, antrenarea, echiparea şi utilizarea resurselor. Este format din 5 subdiviziuni, cu atribuţii specifice:

- Misiunea pentru relaţii internaţionale, care centralizează date privind acţiunile internaţionale realizate în domeniul SAR;

- subdiviziunea pentru Administraţie şi Modernizare, care asigură politica de management şi are atribuţii în ceea ce priveşte politica de personal. Asigură recrutarea personalului necesar departamentelor de securitate civilă. Are ca atribuţii stabilirea bugetului Directoratului pentru Operaţiuni de Urgenţă şi funcţionarea Centrului de Documentare;

- subdiviziunea pentru Prevenirea Pericolelor şi Apărare Civilă, care  realizează studiile de cercetare în domeniu. Participă la acţiuni de prevenire şi întomeşte reglementările pentru pregătirea operaţiunilor. De asemenea, defineşte politica şi cadrul de acţiune pentru toate tipurile de operaţiuni de urgenţă; 

- subdiviziunea pentru Pompieri, care cumulează informările necesare pentru situaţiile de stingere a incendiilor. Structura asigură managementul serviciilor de pompieri şi coordonează pregătirea personalului care lucrează în domeniu. Funcţionează ca o interfaţă între industria autohtonă de produse de profil şi piaţa externă, realizând achiziţionarea de produse necesare desfăşurării activităţii; 

- subdiviziunea pentru Cooperare Militaro-Civilă privind Serviciile de Urgenţă, care are atribuţii privind coordonarea acţiunilor referitoare la stingerea incendiilor, fiind o structură care se ocupă, în special, de protecţia mediului. Are în subordine Centrul Interministerial Operaţional de Criză (COGIC). Conlucrează cu Directoratul General al Poliţiei Naţionale şi cu cel al Jandarmeriei pentru desfăşurarea de operaţiuni de urgenţă, la care participă atât civili, cât şi militari, atunci când situaţia o impune. Asigură implementarea măsurilor pentru combaterea ameninţărilor nucleare, radiologice, biologice şi chimice. Participă la managementul acţiunilor de alertare, transmitere de date şi informări operative a reţelei de structuri de intervenţie. 

Pentru desfăşurarea acţiunilor de acest tip se folosesc următoarele resurse: 

- 7 cartiere generale care dispun de centre de coordonare operaţională;

- 3 unităţi civile de intervenţie şi antrenament (UIISC);

- 4 centre operaţionale şi logistice (ESOL);

- 18 centre de deminare, dintre care două se află în teritoriile de peste mări (Guyana şi Guadelupa);

- 20 de baze de elicoptere, 1 bază de avioane utilitare etc.

Formaţiuni civile implicate în securitatea cetăţenilor:

- servicii de pompieri, formate din 240.000 de persoane, din care 65.000 de voluntari şi 15.000 de utilaje de intervenţie;

- servicii de prim-ajutor, formate din câteva sute de mii de persoane care pot interveni în situaţii de urgenţă; 90.000 dintre aceştia fac parte din Crucea Roşie franceză. La aceştia se adaugă personalul care asigură cele 255 de staţii de salvare, care au în responsabilitate şi zona maritimă, precum şi Asociaţia franceză de speologie, care numără 1700 de membri.

• Franţa dispune de o serie de unităţi mobile, capabile să intervină în situaţii de căutare-salvare. 

- subdiviziunea de Intervenţie în cazuri de Accidente Aviatice (DICA) este o structură independentă tehnic şi poate participa la astfel de operaţiuni, la solicitarea Departamentului Apărării. Este compusă din două subdiviziuni, prevăzute cu celule de comandă, transfer, logistice, tehnice şi medicale. Este compusă din 50 de persoane şi 6 câini, îndeplinind misiuni variate de căutare şi salvare a persoanelor, salvare a animalelor şi bunurilor, precum şi alte tipuri de intervenţii tehnice.

- subdiviziunea de Intervenţie în caz de Cataclism (DIC) a Brigăzii de Pompieri din Paris (BSPP) este formată din 7.500 de persoane specializate în operaţiuni de căutare şi localizare a victimelor. Deţine 82 de cazărmi, 78 de puncte de acordare a primului ajutor, fiind organizată pentru a răspunde unor pericole specifice. Are în compunere Asociaţia pentru căutare, cercetare, scufundare, Celula mobilă de intervenţii cu raze X, o subdiviziune pentru intervenţii în situaţii de cataclism.

- Batalionul SOS salvare-curăţare (maritimă şi de pompieri) din Marsilia este format dintr-un cartier general cu 9 secţiuni, 8 cazărmi, 9 posturi de intervenţie şi 7 servicii operative specializate. Este compus din 1.500 de persoane, cu atribuţii în intervenţii medicale, stingerea incendiilor, curăţarea zonelor în care s-a produs un cataclism. Pot inteveni atât pe teritoriul Franţei cât şi în străinătate. 

- unităţile de Intervenţie Specializate reprezintă un departament civil de pompieri cu o structură similară DICA, specializată în acordarea primului ajutor.

În 1981 a fost creat Institutul Naţional de Cercetare a Securităţii Civile (INESC), parte a Asociaţiei europene pentru şcolile de pompieri şi de protecţie a civililor. Are ca atribuţii formarea de specialişti pentru acţiunile de salvare şi desfăşoară cursuri şi seminarii de pregătire pentru voluntari, poliţişti, doctori, farmacişti şi veterinari.

Formaţiuni militare implicate în securitatea cetăţenilor

Serviciile publice de sănătate militare au diferite misiuni în domeniul securităţii civile, fiind formate din personal medical al armatei, distribuit în patru unităţi de instrucţie şi intervenţie. Sunt la dispoziţia Ministerului de Interne şi pot fi mobilizate în timp scurt (3 ore). Participă la acţiuni de salvare maritimă, dispunând de centrele operaţionale ale Marinei Naţionale. 

Cadrul legal de acţiune este reprezentat de: - Legea  86-11 din 6 ianuarie 1986 referitoare la ajutorul medical de urgenţă; - Legea 2004-811 din 13 august 2004 pentru modernizarea securităţii civile, cu modificările ulterioare; - Codul sănătăţii publice; - Codul general al colectivităţilor teritoriale.
Medicina de urgenţă regrupează o serie de tehnici medicale şi chirurgicale în scopul rezolvării unor urgenţe vitale. În afară de medicina generală, competenţele specifice ce trebuie luate în considerare în cadrul medicinei de urgenţă sunt cele de anestezie-reanimare, traumatologie, toxicologie
.

• Serviciile publice franceze angajate în asigurarea serviciilor de urgenţă sunt:

- Serviciul Medical de Urgenţă (SAMU);

- Serviciul de Urgenţă împotriva Incendiilor (SIS). 

Fiecare serviciu se compune dintr-un „Centru 15” - centru de recepţie şi direcţionare a apelurilor şi din mai multe unităţi SMUR (servicii mobile de urgenţă şi reanimare).

Misiunile SAMU, definite prin Codul Sănătăţii Publice constau în:

- preluarea şi direcţionarea apelurilor de urgenţă;

· asigurarea disponibilităţii mijloacelor de spitalizare publică sau privată, respectând libertatea de alegere a pacientului;

· organizarea transportul pacientului cu cele mai adaptate mijloace;

· organizarea spitalizării pacientului;

· participarea la elaborarea şi derularea planurilor de ajutor în cazul accidentelor care implică un număr mare de victime;

· asigurarea şcolarizării pentru medicina de urgenţă şi formarea personalului sanitar în tehnicile de urgenţă şi resuscitare.

Concepţia franceză cu privire la serviciile medicale de urgenţă este centrată pe rezolvarea sarcinilor legate de urgenţa prespitalicească, tratamentul adecvat, serviciile medicale prespitaliceşti în cazurile de necesitate şi reţeaua de urgenţă. Serviciile de urgenţă asigură direcţionarea apelurilor de urgenţă, gestionează răspunsul cel mai bine adaptat la natura apelului, supraveghează disponibilitatea mijoacelor de spitalizare, publice sau private, adaptate stării pacientului, organizează transportul pacientului către un stabiliment public sau privat, făcând apel la un serviciu public sau privat de transport sanitar şi verificând admiterea pacientului în respectivul centru spitalicesc. În afară de mijloacele proprii sau de cele de care dispune Serviciul de prevenire a incendiilor, SAMU poate apela la transportatorii sanitari privaţi, la medicii şi paramedicii freelanceri.

Organizarea medicinei de urgenţă prespitalicească are ca particularitate prezenţa unui medic atât la centrele de apel de urgenţă, cât şi în cazul intervenţiei pe teren, în cazurile cele mai grave.

Centrele de apel de urgenţă reprezintă actul medical practicat telefonic (sau cu orice alt dispozitiv de telecomunicaţie) de către un medic de urgenţă, ca răspuns la solicitarea unui pacient aflat în situaţie de urgenţă medicală manifestă. Unele unităţi de urgenţă exercită cu precădere activitatea de apel de urgenţă pe anumite direcţii foarte clar delimitate. Unitatea SAMU din Paris gestionează apelurile provenite de la trenurile de mare viteză (TGV) sau de la avioanele Air France aflate în aer. Unitatea din Toulouse gestionează apelurile primite de pe nave şi de la Centrul de Consultaţii Medicale Maritime. 

Centrul de Traumă din cadrul Centrului Spitalicesc Universitar din cadrul Universităţii Grenoble
 se adresează unui procent de 20% din victimele accidentelor montaniarde (ski, surf, escalade, parapantă, alpinism etc). Centrul face parte din Reţeaua Nord Alpină de Urgenţă (RENAU), care grupează 20 stabilimente de sănătate publică şi privată  din zona nord-alpină a Franţei. Echipa este formată din cadre medicale, infirmieri şi cadre administrative specializate în traumatologie în cadrul Centrului Spitalicesc Grenoble. 
Misiunile şi organizarea Serviciului mobil de urgenţă şi reanimare (SMUR) sunt definite prin Decretul din 30.05.1997. SMUR asigură în permanenţă orice pacient aflat în stare de urgenţă medicală sau pentru reanimare, de la consultarea la transportul acestuia către un stabiliment sanitar. Are în componenţă un medic specialist în medicina de urgenţă, un infirmier şi conducătorul ambulanţei. Vehiculele utilizate de SMUR pot fi: vehicul medical uşor care poate interveni odată cu un vehicul al unităţilor de pompieri sau cu o ambulanţă privată, un vehicul greu sau un elicopter al SAMU, al Jandarmeriei sau Protecţiei Civile. 

 SMUR este dotat cu logistica completă pentru reanimare. Această unitate este activă 24 de ore din 24 şi intervine la cererea SAMU pentru a asigura intervenţia, tratamentul şi transportul pacienţilor aflaţi în stare de urgenţă medicală. Există circa 386 unităţi SMUR repartizate pe ansamblul teritoriului francez.

Intervenţiile SMUR pot fi:

· intervenţie primară - intrevenţia la locul accidentului (loc public, la locul de muncă, la domiciliul pacientului) sau într-un centru spitalicesc;

· intervenţie secundară - transportul pacientului între două centre spitaliceşti sau între două servicii din interiorul aceluiaşi stabiliment spitalicesc. Cererile pentru intervenţiile secundare se fac de către medicul responsabil al respectivului pacient; 

intervenţie terţiară - asigurarea revenirii la centru spitalicesc sau la serviciul de origine al pacientului spitalizat.

GERMANIA
• Oficiul Federal de Protecţie Civilă şi Asistenţă în caz de catastrofe (BBK) a fost înfiinţat în anul 2004, fiind în subordinea Ministerului Federal de Interne. 

Oficiul asigură îndeplinirea sarcinilor cu privire la protecţia civilă la nivel federal. Se au în vedere, cu precădere, următoarele elemente: 

- apărarea civilă;

- protecţia sănătăţii;

- protecţia bunurilor culturale;

- alimentarea cu apă potabilă;

- planificarea şi pregătirea de măsuri de urgenţă; 

- planificarea şi pregătirea acţiunilor de cooperare între Federaţie şi landuri, în ceea ce priveşte riscurile speciale;

- planificarea acţiunilor de protecţie a infrastructurilor critice;

- formarea şi instruirea în domeniul protecţiei civile şi dezastrelor;

- medicina de urgenţă în situaţii de dezastru;

- alertarea şi informarea populaţiei;

- extinderea cercetării în domeniul protecţiei civile;

- cooperarea internaţională cu participarea tuturor agenţiilor naţionale de apărare civilă.

• Master-planul de protecţie a societăţii cuprinde analize de risc care acoperă o mare varietate de niveluri de pericole, precum şi analize a potenţialelor vulnerabilităţi ale sistemelor sociale, tehnice şi a infrastructurii critice.

Următoarele sarcini sunt de primă importanţă în acest domeniu:

- evaluarea continuă a sistemului german integrat de protecţie a populaţiei civile (inclusiv dezvoltarea unui sistem practic de referinţă care poate fi continuat pe termen lung);

- elaborarea şi perfecţionarea unei planificări pe mai multe niveluri a conceptelor de protecţie şi de furnizare de protecţie civilă;

- analize de risc regionale şi sectoriale;

- dezvoltarea registrelor de ”pericole”;

- cooperarea între Federaţie, landuri, autorităţi locale şi organizaţii de ajutorare private (inclusiv a mecanismelor de cooperare, precum şi a serviciilor de suport ale Federaţiei în cazul unor incidente de importanţă naţională);

- modernizarea continuă a sistemului german de protecţie civilă, ţinând cont de dinamica de integrare europeană şi de abordări de cooperare bilaterală, atât cu statele vecine, cât şi a asistenţei transfrontaliere în caz de incidente la scară largă;

- punerea în aplicare a planurilor de criză;

- planificarea mecanismelor de alertare a populaţiei;

- intensificarea şi perfecţionarea cooperării dintre structurile civile şi cele militare.

Încă din anul 1965, atunci când a fost adoptată Legea privind protecţia în caz de catastrofă, bugetul necesar acestor acţiuni este alocat de către Guvernul federal,  (landurile şi municipalităţile nu contribuie la bugetul destinat acţiunilor de acest tip).

• Sistemul de medicină de urgenţă este un serviciu public de îngrijire de urgenţă a sănătăţii, în regim pre-spitalicesc, incluzând - fără a se limita la aceasta - serviciul de ambulanţă asigurat de fiecare dintre oraşele şi land-urile germane fiind, în principal, finanţat de către companiile germane de asigurare a sănătăţii. Ca şi în Spania, în Germania legile referitoare la serviciul medical de urgenţă sunt elaborate la nivel de land.

Land-urile germane răspund, din punct de vedere juridic, de asigurarea serviciilor de urgenţă, însă deleagă, de obicei, aceste responsabilităţi autorităţilor locale. Municipalităţile, comunele şi oraşele răspund de echiparea corespunzătoare şi operarea departamentelor de pompieri. Legislaţia germană prevede acordarea serviciilor de salvare şi stingere a incendiilor, inclusiv a serviciilor medicale de urgenţă, la niveluri corespunzătoare populaţiei din zonă. În oraşe, aceste servicii sunt de obicei asigurate de Biroul de prevenire a incendiilor, care este unul din departamentele superioare în structura unei municipalităţi.

Spre deosebire de cazurile de incendii, asigurarea asistenţei medicale de urgenţă nu este în mod necesar realizată direct de către municipalitate. În anumite cazuri, municipalitatea furnizează în mod direct serviciul, de obicei, prin intermediul brigăzii de pompieri. Cu toate acestea, serviciile medicale de urgenţă pot fi contractate de municipalitate cu o serie de alţi furnizori potenţiali de servicii, inclusiv organizaţii non-profit ale comunităţii şi companii private. Din această cauză, serviciile medicale de urgenţă pot fi asigurate în Germania, printre altele, de următoarele structuri:

- Brigada de pompieri;

- Organizaţia germană „ Ambulanţa St. John”;

- Organizaţia germană a ambulanţei Ordinului de Malta;
- Crucea Roşie germană;

- Companii cu capital privat.

În Germania, serviciul medical de urgenţă este o componentă a uneia din îndatoririle-cheie (siguranţa publică), pe care fiecare autoritate locală trebuie, conform legii, să o îndeplinească. În consecinţă, există reglementări stricte privind calificările profesionale, desfăşurarea activităţii, evaluarea performanţei sistemului de servicii medicale de urgenţă, inclusiv a timpului de răspuns şi a genurilor de autovehicule şi echipament necesare. Respectarea acestor reglementări se face ţinând cont de eficacitatea şi respectarea nevoilor publice de către comunităţile locale, asistate de medici specialişti.

Sistemul medical de urgenţă îndeplineşte două îndatoriri majore:

1. Servicii de urgenţă - răspunde la toate solicitările semnalând un pericol imediat la adresa vieţii şi/sau sănătăţii persoanei. Este o componentă esenţială a serviciului, care trebuie să rezolve cazurile de traumatisme sau maladii acute. 

2. Servicii care nu sunt propriu-zis de urgenţă - asigurarea transportului pacienţilor care nu reprezintă o urgenţă la şi de la spital.

În plus, există unităţi mobile de îngrijire intensivă pe lângă majoritatea spitalelor din marile oraşe. Aceste unităţi exercită funcţia de transport pentru toate situaţiile critice întâlnite în alte sisteme de profil. Unităţile menţionate se activează atunci când un pacient aflat într-o stare medicală complexă necesită un nivel ridicat de sprijinire a funcţiilor vitale în timpul deplasării spre spital.

În sistemul medical de urgenţă german există numai două calificări majore: 

- medic;  

- asistent de urgenţă. 

Conform sistemului anglo-american de medicină de urgenţă, nu este adecvat titlul de medic specializat în medicină de urgenţă şi, în consecinţă, se foloseşte titulatura de medic de teren pentru medicina de urgenţă. Acest medic trebuie să aibă calificarea în serviciul de urgenţă şi nu are, de obicei, o specialitate medicală anume.

Paramedicii germani au o pregătire similară celei de asistent anestezist, însă lucrează pe teren în loc de spital. Termenul de „asistent salvator” este datorat faptului că aceşti paramedici asistă medicul specializat în medicină de urgenţă în timpul tratamentului pre-spitalicesc. 

Toate solicitările de urgenţă, indiferent de numărul acestora, sunt direcţionate către dispeceratul central. În prezent, majoritatea municipalităţilor operează într-un sistem integrat, prin care tuturor solicitărilor, fie pentru pompieri, fie pentru serviciul medical de urgenţă, li se răspunde la aceeaşi centrală. La Serviciul 112 nu se poate apela însă pentru cazuri care privesc activitatea poliţiei, întrucât s-a considerat că dezavantajele sunt mai mari decât avantajele, având în vedere complexitatea şi natura diferită a problemelor semnalate.

ITALIA
Protecţia civilă nu este o sarcină atribuită unei singure structuri, fiind o funcţie atribuită unui sistem complex: Serviciul Naţional de Protecţie Civilă, ale cărui atribuţii sunt stabilite de Legea nr. 225/1992. 

Acest serviciu are ca principale componente administraţia centrală a statului, ale provinciilor şi regiunilor autonome, precum şi administraţiile municipalităţilor şi comunităţilor montane. Pe lângă administraţii, din Serviciul Naţional de Protecţie Civilă fac parte Corpul naţional pentru stingerea incendiilor, Forţele armate, Poliţia, Corpul de stat al pădurarilor, Comunitatea ştiinţifică, Crucea Roşie italiană, Structura naţională a salvamontiştilor şi speologilor, precum şi o serie de organizaţii de voluntari.  

Serviciul Naţional funcţionează la nivel central, regional şi local, respectând în acelaşi timp principiul subsidiarităţii. Primul răspuns de urgenţă, indiferent de natura şi amploarea evenimentului, trebuie să fie garantat la nivel local, fiind de resortul structurii municipale, instituţia cea mai apropiată de cetăţean. Atunci când amploarea evenimentului depăşeşte resursele disponibile ale municipalităţilor, are loc mobilizarea nivelurilor superioare, printr-o coordonare integrată: provincie, regiune, stat.

Tot acest sistem complex este coordonat de preşedintele Consiliului de Miniştri, care are în subordine Serviciul Naţional de Protecţie Civilă
. 

• Natura evenimentelor şi domeniile de expertiză
:

a) evenimente naturale sau asociate cu activitatea umană care pot fi abordate prin intervenţii obişnuite ce pot fi puse în aplicare de către instituţiile şi administraţiile locale; 

b) evenimente naturale sau asociate cu activităţile umane, care, prin natura şi amploarea lor, implică acţiunea coordonată a mai multor organisme sau autorităţi; 

c) catastrofe naturale sau legate de activitatea omului, care din cauza intensităţii şi amplorii lor trebuie să fie urmate de intervenţii imediate cu mijloace deosebite în perioade limitate şi pre-definite de timp.

• Comanda în situaţii de urgenţă

La apariţia evenimentelor menţionate mai sus sau în cazuri iminente, Consiliul de Miniştri, la propunerea preşedintelui Consiliului de Miniştri, sau, prin delegare, a unui ministru cu portofoliu sau secretar de stat, la cererea preşedintelui regiunii în cauză, trebuie să-şi dea acordul pentru instituirea stării de urgenţă/necesitate, stabilirea măsurilor necesare, identificarea resurselor financiare şi determinarea duratei pentru aplicarea acestora. Ridicarea stării de urgenţă se decide în conformitate cu procedura necesară pentru soluţionarea stării de urgenţă. Durata de declarare a stării de urgenţă nu poate depăşi 180 de zile, putând fi prelungită cu o perioadă de maxim 180 de zile.

• Consiliul Naţional de Protecţie Civilă, în scopul punerii în aplicare a politicii generale de protecţie civilă stabilită de Consiliul de Miniştri, determină criteriile generale privind:

a) previzionarea schemelor de pregătire în caz de dezastru;

b) adoptarea planurilor de acţiune în situaţii de urgenţă şi de coordonare a eforturilor de ajutorare;

c) desfăşurarea coordonată a structurilor care fac parte din Serviciul Naţional de Protecţie Civilă;

d) elaborarea de standarde în domeniul protecţiei civile.

• Comitetul operativ de funcţionare a protecţiei civile are următoarele atribuţii:

a) examinează planurile de urgenţă elaborate de prefecţi în conformitate cu prevederile legale;

b) evaluează datele şi situaţiile în timp real din zonele în care au fost instituite situaţiile de urgenţă;

c) coordonează acţiunile unitare a tuturor departamentelor guvernamentale şi agenţiilor implicate în acţiunile de salvare;

d) promovează aplicarea directivelor emise în raport cu nevoile prioritare ale zonelor afectate de situaţia de urgenţă.

• Sistemul de medicină de urgenţă, care este racordat la Serviciul Naţional de protecţie civilă, este reglementat de o serie de acte normative, inclusiv Codul penal.

Art. 593 din Codul penal prevede faptul că “orice persoană care, găsind […] un corp uman care este sau pare a fi lipsit de semne vitale, sau o persoană rănită sau aflată într-un alt gen de pericol, nu acordă asistenţa necesară sau nu avizează autorităţile” este pasibilă de:  

- privare de libertate până la 1 an sau amendă de până la 2500 de euro;

- dacă în urma neacordării ajutorului rezultă agravarea stării de sănătate a victimei, pedeapsa este mărită;   

- în cazul decesului celui rănit, pedeapsa se dublează.

În ceea ce priveşte starea de necesitate, Codul penal precizează că, în cazul în care salvatorul voluntar nu are pregătire medicală, acesta se poate abţine de la a acorda ajutor în situaţiile în care ar putea fi pusă în pericol propria lui viaţă sau siguranţă. Dimpotrivă, salvatorul cu pregătire medicală are datoria legală de a se ”expune pericolului”, chiar şi în afara orelor de seriviciu, neavând voie să se sustragă de la acordarea primului ajutor. 

Conform art. 7 din Codul deontologic al profesiei medicale, „medicul, indiferent de activitatea curentă desfăşurată, nu are dreptul să refuze acordarea ajutorului sau îngrijirii de urgenţă şi trebuie să acţioneze rapid pentru a asigura asistenţa de specialitate adecvată”.

Serviciul medical de urgenţă reprezintă o dimensiune a serviciilor medicale destinate îngrijirii extraspitaliceşti medicale de urgenţă, şi/sau transportului la o unitate de îngrijire specializată a celor care necesită asistenţă de urgenţă.

Aceste servicii poartă diferite denumiri: echipă de prim-ajutor, echipă de urgenţă, echipă de salvare, serviciu de ambulanţă.

În Italia, serviciile medicale de urgenţă sunt asigurate din diferite surse, metoda de asigurare a acestor servicii putând varia în funcţie de locul de furnizare a acestora. În unele provincii, responsabilitatea a fost preluată de unităţile spitaliceşti locale, în alte zone de diferite organizaţii de voluntari precum: Crucea Roşie italiană, ANPAS (Asociaţia Naţională de Asistenţă Publică), Crucea Albă, Crucea Verde sau Crucea Galbenă şi de companii private care arborează Crucea Albastră.

Ajutorul de urgenţă este asigurat şi de Garda de Coastă, Apărarea Civilă şi de Carabinieri (Comandamentul de carabinieri pentru protejarea sănătăţii - NAS).

Italia dispune de o unitate de răspuns rapid alcătuită dintr-un medic specializat în medicina de urgenţă, anestezişti şi o asistentă de specialitate.

Pregătirea personalului nu face distincţie între voluntari şi personalul salariat. Pregătirea trebuie să ajungă la 120 de ore şi în plus, personalul trebuie să participe la 80-100 de ore de cursuri de specialitate.

De cele mai multe ori, în situaţii de necesitate, echipa este însoţită de o maşină de urgenţă care are şi un medic specializat în medicina de urgenţă şi o asistentă de specialitate. Asistentele medicale care însoţesc echipa de intervenţie trebuie să aibă pregătire în domeniul medicinei de urgenţă. Medicii, la rândul lor, sunt specializaţi în domeniul medicinei de urgenţă, dar sunt şi internişti, chirurgi sau anestezişti, deşi această din urmă specializare nu este în mod expres solicitată. 

Întregul sistem este coordonat de organizaţiile din Serviciul 112, care operează în fiecare regiune a Italiei şi furnizează un serviciu centralizat de dispecerat, standarde şi linii directoare în domeniul operării. Din punct de vedere tehnic, sistemul se caracterizează prin concentrarea unei asistenţe de specialitate în centre de excelenţă (centre hub) cu serviciile din reţea (centre spoke).

SPANIA
Potrivit prevederilor Legii 17/2015, protecţia civilă, ca instrument al politicii de securitate publică, este serviciul public de protejare a cetăţenilor şi bunurilor, prin care se asigură un răspuns adecvat pentru diferitele tipuri de situaţii de urgenţă şi dezastre provocate de cauze naturale sau derivate din acţiunea umană, indiferent dacă au fost accidentale sau produse intenţionat
.

• Sistemul Naţional de Protecţie Civilă este instrumentul esenţial pentru a asigura coordonarea, coeziunea şi eficacitatea politicilor publice de protecţie civilă, precum şi de reglementare a competenţelor Administraţiei generale a statului în această materie. Pentru un răspuns eficient la situaţiile de urgenţă, au fost create o serie de structuri noi, cea mai importantă fiind Unitatea Militară de Urgenţă. În plus, comunităţile autonome şi

autorităţile locale au primit competenţe sporite, fapt ce a condus la crearea de unităţi proprii de protecţie civilă şi a unui cadru de cooperare adecvat prin care să se gestioneze toate tipurile de situaţii ce pot apărea în viaţa comunităţilor. 

Legea pune un accent deosebit pe prevenire, procesul începând prin cunoaşterea tuturor factorilor de risc ca un mijloc de a prevedea şi anticipa consecinţele dăunătoare ale unei acţiuni. Reţeaua Naţională de Informare pentru Protecţia Civilă este o structură interconectată cu toate instituţiile publice şi private, care gestionează date şi informaţii necesare pentru a asigura răspunsuri eficiente la situaţiile de urgenţă. Această entitate asigură managementul Centrului Naţional pentru Monitorizare, Protecţie şi de Coordonare a Acţiunilor de Urgenţă. Se are în vedere cooperarea între autorităţi conform principiului solidarităţii, în special în ceea ce priveşte transmiterea de informaţii şi, dacă este cazul, de cooperare activă a tuturor administraţiilor provinciale şi locale în gestionarea corespunzătoare a situaţiilor de urgenţă. 

Fondul Naţional de Prevenire a situaţiilor de urgenţă a fost creat ca un instrument financiar potrivit pentru a sprijini acţiunile de prevenire, de analiză, de conştientizare a riscurilor şi de informare a cetăţenilor, implementarea de programe de educaţie în şcoli, precum şi pentru încheierea de acorduri sau înţelegeri între Administraţia de stat, comunităţile autonome şi alte entităţi publice şi private.

1. Sistemul Naţional de Protecţie Civilă integrează activitatea de protecţie civilă la toate nivelurile de guvernare, în scopul de a asigura un răspuns coordonat şi eficient prin următoarele acţiuni:

a) stabilirea din timp a riscurilor colective, pentru a preveni apariţia lor sau, după caz, de a reduce daunele ce pot apărea;

b) dezvoltarea de planuri, mijloace şi măsuri adecvate de abordare a riscurilor;

c) stabilirea conduitei operaţionale în cazul în care este necesar un răspuns de urgenţă;

d) măsuri de refacere a infrastructurilor şi a serviciilor esenţiale, urmărindu-se  reducerea daunelor produse;

e) coordonarea, monitorizarea şi evaluarea acţiunilor întrprinse în situaţiile de urgenţă.

2. Acţiunile de urgenţă sunt guvernate de principiile de colaborare, cooperare, coordonare, solidaritate inter-regională, subsidiaritate, eficienţă, participare, incluziune şi accesibilitate universală.

Serviciile de intervenţie şi asistenţă de urgenţă în domeniul protecţiei civile sunt următoarele:

- serviciul tehnic de apărare civilă şi situaţii de urgenţă;

- serviciul de prevenire;

- serviciul de salvare-căutare; 


- serviciul de prevenire a incendiilor de pădure;

- serviciul de urgenţă medicală;


- unitatea militară de urgenţă; 


- structurile competente ale comunităţilor autonome;


- structurile multidisciplinare de identificare a victimelor;


- unităţile speciale militarizate.

• Centrul Naţional pentru Monitorizare, Protecţie şi de Coordonare a acţiunilor de Urgenţă îndeplineşte următoarele funcţii:

a) gestionează reţeaua naţională de informaţii privind protecţia civilă;

b) gestionează reţeaua de alertare naţională pentru protecţia civilă;

c) difuzează periodic date şi statistici privind urgenţele şi de evaluare a situaţiilor;

d) acţionează ca un centru de coordonare în situaţii de urgenţă, în operaţiuni de interes naţional. 

e) acţionează ca un centru de contact, comunicare şi schimb de informaţii cu organismele Uniunii Europene, în cadrul mecanismului de protecţie civilă al Uniunii, cu alte organizaţii internaţionale, precum şi cu omologi din alte ţări cu care Spania a stabilit un acord de cooperare în domeniul protecţiei civile.

Marea Britanie

• Legea privind situaţiile de urgenţă
 oferă cadrul legal pentru asigurarea protecţiei civile în Marea Britanie. 

Legea citată şi Regulamentul privind pregătirea în situaţii urgenţă stabilesc un set de roluri şi responsabilităţi pentru structurile implicate în pregătirea acţiunilor necesare în situaţii de urgenţă şi pregătirea răspunsului adecvat al entităţilor care îşi desfăşoară activitatea în domeniu, la nivel local.

Din structurile implicate fac parte autorităţile locale, serviciile de urgenţă şi structurile Serviciului de Sănătate Naţională (NHS).

Principalele atribuţii ale acestor structuri sunt următoarele:

- evaluarea riscurilor care pot genera situaţii de urgenţă;

- întocmirea de planuri specifice;

- încheierea de acorduri de cooperare;

- informarea, avertizarea şi consilierea publicului;

- coordonarea acţiunilor;

- asigurarea activităţii de voluntariat.

• Serviciul Naţional de Sănătate (NHS) este finanţat din sistemul general de taxe al statului, serviciile medicale fiind oferite gratuit populaţiei. Activitatea NHS este coordonată de Departamentul pentru Sănătate, condus de un Secretar de stat care răspunde în faţa Primului-ministru. Acest departament supraveghează activitatea celor 10 agenţii de profil (SHA), existente pe teritoriul Marii Britanii. La rândul lor, aceste agenţii coordonează activitatea structurilor locale NHS.  

Potrivit prevederilor Legii privind sănătatea naţională (2006), Secretarul de stat răspunde pentru activitatea desfăşurată în cadrul Departamentului, dar angajarea managerilor este realizată pe plan local, fiind încurajate autonomia managerială şi financiară a unităţilor medicale.  

Toate unităţile medicale sunt cuprinse în Serviciul Naţional de Sănătate, fiind gestionate de NHS Trusts. 

Pentru situaţiile de urgenţă se întocmesc două tipuri de planuri:

- planuri generice, care sunt planuri de bază, ce permit diferitelor structuri să răspundă la o gamă largă de posibile situaţii de urgenţă. Acestea includ proceduri care pot fi folosite în toate cazurile pentru a asigura scuritatea personalului implicat în acţiuni şi furnizarea de resurse suficiente pentru a răspunde situaţiei de urgenţă.

- planuri specifice, care se referă fie la un anumit caz de urgenţă, fie la un anumit loc sensibil. Un plan specific se bazează de obicei pe un plan generic şi conţine un set detaliat de măsuri pentru un caz particular.

• Cooperarea se realizează prin intermediul Resilience Local Forum, care informează în timp real cetăţenii pe perioada unei situaţii de urgenţă, actualizează registrul comunitar de risc, şi planifică modul de intervenţie într-o situaţie de criză. 

• Servicii de urgenţă
:

- Poliţie;

- Poliţia transporturilor;

- Autoritatea pentru incendii şi salvare;

- Serviciile de ambulanţă;

- Agenţia maritimă şi pentru pază de coastă.

• Autorităţile locale

- toate autorităţile locale (inclusiv ale districtelor metropolitane);

- Autorităţile de sănătate.

• Organismele de sănătate

- Structura de asistenţă medicală primară;

- Acute Trusts;

- Spitale; 

- Agenţia pentru protecţia sănătăţii.

• Agenţii guvernamentale

- Agenţia de Mediu.

În a doua categorie de structuri care pot interveni în situaţii de urgenţă se regăsesc 

• operatorii de utilităţi

- distribuitorii de energie electrică şi de transport;

- distribuitorii de gaz metan;

- distribuitorii de apă şi canalizare;

- operatorii de telefonie fixă şi mobilă.

• operatorii de transport

- structura de căi ferate;

- operatorii aeroporturilor;

- Agenţia pentru autostrăzi.

• Organismele de sănătate

- Autoritatea de Sănătate Strategică.

• Agenţii guvernamentale

- pentru sănătate şi siguranţă.

• Structurile SAR (Search and Rescue) în Regatul Unit al Marii Britanii şi al Irlandei de Nord sunt compuse din departamente guvernamentale, servicii de urgenţă şi alte organizaţii, precum şi dintr-un număr important de organizaţii de voluntariat şi caritate, care joacă un rol semnificativ.

Aceste autorităţi şi organizaţii sunt implicate într-un intens parteneriat de cooperare, în scopul de a asigura capabilităţile naţionale efective SAR. 

Organizarea structurilor civile maritime şi ale aviaţiei civile de căutare-salvare are ca bază Convenţia privind Mările extrateritoriale (1958), Convenţia pentru Siguranţa Vieţii pe Mare (SOLAS), Convenţia din 1979 privind operaţiunile de căutare-salvare maritime şi Convenţia asupra Aviaţiei Civile Internaţionale (Chicago 1944).   

Scopul SAR este acela de a coordona:

· operaţiunile maritime de coastă, de ţărm şi de pe liniile maritime; 

· opraţiunile aeronautice deasupra uscatului şi mării;

· operaţiunile terestre. 


Aceste competenţe sunt asumate şi sprijinite de diferite autorităţi şi organizaţii, în următoarele situaţii: 


- primirea de detalii privind persoane, nave şi avioane în situaţii de dezastru; 


- comunicările dintre unităţile SAR şi autorităţile de coordonare; 


-  comunicările dintre unităţile SAR; 


-  comunicarea dintre autorităţile de coordonare; 


- folosirea unităţilor SAR în scopuri ca: acordarea de asistenţă, persoanelor, navelor şi avioanelor aflate în situaţii de dezastru, precum şi transportarea supravieţuitorilor în spaţii sigure sau în locuri unde li se poate acorda primul ajutor.

Responsabilităţile privind politicile SAR în domeniul aeronautic civil şi maritim civil revin Departamentului Transporturilor (DfT). DfT este responsabil pentru asumarea coordonării acţiunilor şi gestionarea resurselor  structurilor SAR în domeniul aeronautic civil şi maritim civil.

Responsabilităţile pentru coordonarea acţiunilor SAR terestre şi pe apele din interiorul Marii Britanii, revin Serviciilor Poliţiei, ca şi acţiuni derivate din responsabilitatea acestora pentru protecţia vieţii şi proprietăţii.

• Departamentele guvernamentale cu responsabilităţi SAR 

- Departamentul Transporturilor (DfT). Agenţiile şi structurile DfT au în responsabilitate siguranţa maritimă şi aeronautică.

- Agenţia pentru Paza Maritimă şi de Coastă (MCA) este responsabilă pentru coordonarea serviciilor SAR maritime, combaterea poluării şi asistenţă maritimă. Rolul SAR este asumat de Paza de Coastă, cu atribuţii în iniţierea şi coordonarea SAR maritime civile. Aceasta cuprinde mobilizarea, organizarea şi folosirea resurselor adecvate pentru a răspunde salvării oricărei persoane aflate în situaţie de dezastru pe mare, sau a oricărei persoane care se află într-o situaţie de risc major sau în pericol de moarte. Ca parte a acestui tip de răspuns, MCA sprijină Echipele Auxiliare de Salvare ale Pazei de Coastă pentru operaţiuni de salvare şi căutare.

- Divizia pentru Aviaţie Civilă (CAD) are unele atribuţii în domeniul aviaţiei civile SAR, completând funcţiile MoD şi MCA.

• Ministerul Apărării (MoD)

MoD are responsabilitatea de a asigura operaţiunile militare de căutare şi salvare, exerciţiile şi pregătirea pe teritoriul Marii Britanii şi, prin acord, îşi exercită atribuţiile SAR în domeniul aeronautic civil împreună cu DfT. 

Acolo unde aria de acţiune a operaţiunilor SAR în domeniul miltar se intersectează cu operaţiuni civile SAR, acestea vor fi executate de structurile maritime şi terestre civile. MoD înfiinţează şi coordonează Centrul de Coordonare Aeronautic de Salvare (ARCC), pentru operaţiunile şi coordonarea SAR aeronautic militar şi civil. 

În Scoţia şi în Ţara Galilor există oficii guvernamentale atât la nivel local, cât şi central, cu atribuţii în asigurarea operaţiunilor de salvare şi căutare în situaţii de dezastru. 

• Autorităţi şi organizaţii cu responsabilităţi în operaţiunile SAR

- Serviciul de Poliţie coordonează operaţiunile de căutare-salvare terestre şi în apele interne ale ţării, în colaborare cu alte servicii de urgenţă.

 - Serviciul de Pompieri - are competenţe în mobilizarea tuturor resurselor în acţiuni legate de stingerea incendiilor, precum şi în acţiuni maritime, aereronautice şi terestre care nu au legătură cu incendiile.

- Serviciul de Ambulanţă - răspunde în cazurile de urgenţă medicale şi traumatice. În acţiuni limitate, poate fi sprijinită de Serviciul Medical de Urgenţă Aeropurtat (HEMS).  

- Institutul Naţional Regal pentru Operaţiuni de Salvare (RNLI) - reprezintă o organizaţie de voluntari care face parte din Crucea Roşie şi are ca scop salvarea de vieţi şi promovarea securităţii pe mare şi în apele interne ale Marii Britanii.

Organizaţia de voluntari pentru operaţiuni de căutare-salvare terestă este formată din echipe care lucrează sub coordonarea Serviciului de Poliţie şi desfăşoară acţiuni în colaborare cu structuri de salvare montană din Anglia, Ţara Galilor şi Scoţia, precum şi cu unităţi de salvare din peşteri.   

• Structura Comisiei SAR  

Organizarea serviciilor de căutare şi salvare este definită de Comisia Strategică SAR (UKSARSC) şi sprijinită de Grupul de Operaţiuni SAR. 

Comisia Strategică este agenţie naţională, cu responsabilităţi în organizarea serviciilor de căutare şi salvare. 

Principalele responsabilităţi ale acesteia sunt: 

- să dezvolte criteriile de responsabilitate şi disponibilitate la desfăşurarea acţiunilor, precum şi stabilirea ariei terestre şi maritime de acoperire a acestora, în cooperare cu Grupul de Operaţiuni SAR; 

- să ofere ministerelor o imagine clară privind efectivele şi capacităţile de acţiune SAR; 

- să promoveze eficient cooperarea dintre departamentele guvernamentale, serviciile de urgenţă şi alte agenţii de voluntariat, pentru realizarea unor operaţiuni de căutare şi salvare la nivel internaţional; 

- să stabilească cadrul de acţiune pentru operaţiuni de căutare-salvare.

Comisia se reuneşte de două ori pe an, fiind formată din membrii ai următoarelor structuri: DfT, MoD, Cancelaria Primului ministru, Agenţia maritimă şi de coastă, şefi din poliţie şi pompieri, din Serviciul de ambulanţă şi ai Institutului Naţional Regal.

Grupul de Operaţiuni SAR are ca atribuţii dezvoltarea de programe  pentru implementarea sarcinilor stabilite de UKSARSC; întocmirea de rapoarte şi recomandări pentru grupurile de lucru SAR; asigurarea unei cooperări eficiente şi efective între agenţiile SAR civile şi militare.
Structura de coordonare a activităţilor de căutare-salvare 

în Regatul Unit al Marii Britanii şi Irlandei de Nord







UNGARIA
Funcţia de bază a Direcţiei Generale Naţionale pentru Managementul Dezastrelor
, aflată în subordinea Ministerului de Interne (NDGDM), este protejarea vieţii şi proprietăţilor populaţiei care locuieşte în Ungaria, asigurarea funcţionării în condiţii de siguranţă a economiei naţionale şi protejarea elementelor care sunt parte componentă a infrastructurii critice. 
Principalele atribuţii vizează:

- prevenirea dezastrelor; 
- efectuarea operaţiunilor de salvare în situaţii de urgenţă civilă; 
- organizarea şi controlul activităţilor de protecţie; 
- eliminarea consecinţelor negative ale acţiunilor care au generat situaţiilor de urgenţă;

- realizarea lucrărilor de reconstrucţie şi reabilitare.

Pentru îndeplinirea sarcinilor, NDGDM dispune de structuri specializate, competente în domeniul securităţii industriale, strigerii incendiilor şi protecţiei civile. Aceasta are competenţe de reglementare, poate dispune controale şi sancţiuni.  
Are structuri la nivel naţional şi regional, dispunând de organizaţii profesionale locale, care îşi desfăşoară activitatea în mod voluntar. Dispune, de asemenea, de logistică, o gamă largă de echipamente, precum şi de secţii specializate în cercetare sau reparaţii.

NDGDM are competenţe în monitorizarea infrastructurii critice din Ungaria, în planificarea urgenţelor civile, în protejarea structurilor economice, precum şi în gestionarea resurselor de stat.

O sarcină importantă este legată de coordonarea sistemului naţional de protecţie împotriva incendiilor. Organele sale locale au capacităţi tehnice profesionale de rezolvare a acestei probleme, precum şi de protecţie, informare şi alertare a populaţiei. Poate dispune controlul brigăzilor municipale de stingere a incendiilor sau a asociaţiilor voluntare de pompieri, care sunt implicate în operaţiunile specifice. De aemenea, reprezintă Ungaria în organizațiile profesionale ale ONU, UE şi NATO, în Asociaţia Internaţională a servicilor de servare în cazul producerilor unor incendii (CTIF), pe baza acordurilor bilaterale sau multilaterale.

Susţine funcţionarea bazelor regionale de formare a cadrelor, conduce Centrul de antrenament pentru managementul dezastrelor şi administrează Institutul de Management în caz de catastrofe.

Colaborează cu alte organe de aplicare a legii, forţele militarizate din Ungaria, structuri ale municipalităţilor şi alte autorităţi care asigură siguranţa publică.

Norvegia
• Directoratul de Planificare de Urgenţă pentru Apărarea Civilă

Reglementările specifice care stau la baza acestui sector sunt: - Legea Poliţiei,  care prevede faptul că poliţia implementează măsuri de urgenţă şi coordonează eforturile de salvare în situaţii de criză; -  Legea privind protecţia împotriva incendiilor; - Legea privind apărarea civilă, care conţine reglementări privind organizarea serviciului civil şi responsabilităţile în domeniu a municipalităţilor şi operatorilor privaţi; - Legea sănătăţii, care stabileşte îndatoririle instituţiilor medicale şi de sănătate publică în situaţii de pace şi de război; - Legea privind planificarea zonelor de locuit, care obligă municipalităţile să evalueze zonele din punct de vedere al riscului, înainte de atribuirea acestora în scopuri industriale sau pentru locuit; - Legea privind protecţia împotriva poluării.
Organizarea Directoratului este următoarea:

- la nivel central fiecare minister este responsabil pentru întocmirea de planuri pentru situaţii de urgenţă şi pentru gestionarea crizelor în domeniul de responsabilitate. Ministerul Justiţiei are responsabilităţi de coordonare a acestor planuri. De asemenea, răspunde pentru implementarea planurilor naţionale în situaţii de urgenţă şi ia decizii privind funcţionarea sistemului de protecţie civilă al ţării. Directoratul este o structură executivă a Ministerului Justiţiei, fiind responsabil pentru supervizarea la nivel regional a aplicării planurilor de urgenţă. Ministerul de Justiţie are, de asemenea, responsabilităţi privind operaţiunile de căutare şi salvare în orice tip de situaţie de urgenţă.

Structura care se ocupă cu operaţiunile de căutare şi salvare (SAR) în situaţii de urgenţă, pe teritoriul Norvegiei are două structuri de comandă şi două centre de coordonare a operaţiunilor de salvare, repartizate una în nordul ţării şi cealaltă în sud.

- la nivel regional guvernatorii regiunilor au competenţe privind coordonarea şi supervizarea planurilor de urgenţă civilă. Administraţia regională propune planul de acţiune la nivel local şi participă la punerea lui în practică, cu sprijinul forţelor militare. În situaţii de criză majoră, guvernatorul este responsabil pentru coordonarea operaţiunii, autoritatea sa crescând în timp de război. 

- la nivel local strucurile responsabile pentru desfăşurarea de acţiuni de salvare sunt structurile municipalităţilor. Acestea sunt obligate prin lege să participe la acţiuni de protecţie civilă în anumite sectoare de activitate. Legea nu obligă autorităţile locale să-şi asume responsabilitatea pentru desfăşurarea unor astfel de operaţiuni, dar Guvernatorul regiunii şi Directoratul de Planificare de Urgenţă trebuie să supervizeze punerea în practică a operaţiunilor de salvare, gestionând eficient capacităţile de acţiune existente la nivel local. După producerea unui accident major sau în situaţii de criză reprezentanţii Poliţiei locale, Departamentul de Pompieri şi serviciile medicale vor fi avertizate şi chemate să acţioneze portivit operaţiunilor planificate, sub coordonarea subcentrelor locale de salvare (RSC) şi al Cartierului General al Poliţiei. Structurile locale de apărare civilă funcţionează pe lângă unităţile de Poliţie şi au rolul de a sprijini activitatea serviciilor de salvare. 

Structura de intervenţie SAR în Norvegia








          














STATELE UNITE ALE AMERICII
• În anul 1979, prin crearea Agenţiei Federale pentru Managementul situaţiilor de Urgenţă (FEMA) au fost unificate toate structurile care aveau printre atribuţii: 

- administrarea asigurărilor la nivel federal;

- prevenirea şi controlul incendiilor;

- programul naţional pentru meteorogie;

- pregătirea serviciilor generale la nivel federal;

- asistenţa în caz de catastrofe;

- responsabilităţile privind apărarea civilă;

Din anul 2003, FEMA a devenit parte a Departamentului pentru Securitate Naţională
, înglobând alte 22 de agenţii de profil.


Competenţele actuale vizează următoarele aspecte:

- Serviciul pentru ajutorarea victimelor dezastrelor - se acordă asistenţă tuturor persoanelor şi comunităţilor eligibile de pe teritoriul Statelor Unite;

- în colaborare cu guvernele federale, de stat şi locale, agenţiile de voluntariat, parteneri din sectorul privat şi cetăţenii americani, pregăteşte răspunsul pentru atenuarea efectelor atacurilor teroriste, dezastrelor majore şi altor situaţii de urgenţă.

- planificarea operaţională a acţiunilor comunităţilor locale;

- managementul incidentelor - FEMA poate răspunde mai rapid şi decisiv la toate pericolele apărute. 

- asigurarea logisticii în cazul producerii unor catastrofe. Astfel, FEMA identifică,

urmăreşte şi distribuie proviziile necesare în caz de dezastru, în colaborare cu instituţiile publice, parteneri strategici privaţi, donatori şi antreprenori.

- întocmeşte analize de risc şi contribuie la punerea în practică a măsurilor cele mai eficiente pentru reducerea impactului creat de inundaţii, cutremure sau alte dezastre;
- asigură comunicaţiile în situaţii de urgenţă, facilitând un standard adecvat în acest domeniu, în cazul producerii unei catastrofe la nivel național;
- gestionează strategia de comunicare a riscurilor publice, oferind părţilor interesate informaţii coerente şi eficiente pentru combaterea efectelor unui dezastru;
- susţine upgradarea şi punerea în aplicare a Sistemului integrat de avertizare şi alertă publică;
Secretarul de Stat pentru apărare coordonează activitatea Departamentului pentru Securitate Naţională, fiind responsabil pentru următoarele chestiuni:

- întocmirea bugetului şi a programului de cheltuieli;

- achiziţiile logistice;

- resursele umane şi politica de personal;
- tehnologia informaţiei şi sistemele de comunicaţii;

- utilizarea resurselor, facilităţilor şi echipamentelor;

- securitatea personalului, informaţiilor, sistemelor de comunicaţii şi a altor facilităţi;

- identificarea şi monitorizarea măsurilor pentru obţinerea performanţelor în activitatea departamentului;

- obţinerea de subvenţii şi a altor programe de asistenţă;

- alte atribuţii manageriale.

Principalele priorităţi strategice ale FEMA enunţate în Planul strategic pentru perioada 2014-2018 sunt:

- protecţia personalului implicat în acţiuni de urgenţă;

- crearea de entităţi specializate în structura FEMA;

- construirea de capacităţi de combatere a dezastrelor;

- reducerea riscului de dezastre la nivel naţional;

- consolidarea capacităţii organizatorice a FEMA;

- abordarea unitară la nivelul întregii ţări a managementului situaţiilor de urgenţă;

- dezvoltarea cercetării şi inovării în domeniu.

• Autorităţile competente în domeniul sănătăţii publice ale fiecărui stat american utilizează, în cadrul procesului de desemnare a spitalelor ca centre de traumă, criteriile stabilite de către American College of Surgeons (ACS)
.

În anul 1976, ACS a publicat primul ghid naţional destinat înfiinţării  centrelor de traumă în Statele Unite intitulat “Optimal Hospital Resources for Care of Injured Patient”, urmând ca în anii 1990, 1999 şi ulterior în anul 2006
 ACS să revizuiască criteriile de acreditare ale spitalelor şi să stabilească standardele corespunzătoare pentru desemnarea centrelor de traumă conform nivelului I, II şi III. Trebuie menţionat că ACS deţine atribuţii de verificare şi control a îndeplinirii criteriilor de acreditare către spitale şi nu de desemnare a spitalelor ca şi centre de traumă, atribuiţii care revin exclusiv autorităţilor locale sau regionale, după caz. 

Nivelul I de acreditare reprezintă cel mai înalt nivel de îngrijire medicală acordată pacienţilor cu traume în urma accidentelor produse în dezastre. Acest centru trebuie să deţină chirurgi şi anestezişti precum şi medici specialişti în chirurgie ortopedică, neurochirurgie, chirurgie plastică, medicină de urgenţă, radiologie, medicină internă, chirurgie maxilofacială şi terapie intensivă. De asemenea, centrul de traumă trebuie dotat cu echipament de resuscitare, sală de operaţie, laborator, bancă de sânge şi farmacie. 

Orice centru de traumă, indiferent de nivelul de acreditare pe care îl deţine, face parte din cadrul sistemului de servicii medicale de urgenţă. Centrele de traumă de Nivelul I şi II sunt clasificate în centre de traumă pentru adulţi sau în centre de traumă pentru copii. 

În cadrul unui studiu privind centrele de traumă pediatrice din SUA
, este descrisă formula standard a unei echipe medicale care deserveşte un astfel de centru. Aceasta este compusă din 3 asistenţi, un medic de urgenţă pediatru, un medic rezident, un medic de urgenţă, un medic radiolog şi un tehnician radiolog. Coordonatorul centrului de traumă asigură comunicarea între pacienţi şi alţi asistenţi medicali, fiind un punct de legatură între asistenţi, chirurgi, radiologi şi alţi membrii ai echipei medicale.

Centrele de traumă de Nivel I sunt de obicei spitale universitare, care dispun de resurse umane şi echipamente medicale, apte să susţină desfăşurarea activităţilor didactice şi de cercetare. Centrele de traumă de Nivel II sunt spitale care oferă îngrijire pacienţilor cu răni grave, însă care nu pot asigura servicii de îngrijire completă de genul celor din cadrul centrelor de traumă de Nivel I. 

